
    Ky libër është për ty, që ke dashur në heshtje dhe ke lotuar pa dëshmitarë.Për ty, që ke ngritur kokën edhe kur zemra të është thërmuarPër ty, që e di se bota nuk është gjithmonë e drejtë, por prapë nuk i thua lamtumirë.Mbaje këtë libër pranë, si një mik që nuk të gjykon, por të kujton se edhe në errësirë, shpirti ka dritën e vet.

      

    



  	
        
            
            "Asgjë nuk humbet përgjithmonë, ajo veç ndryshon formë dhe kthehet te ne, si kujtim, si plagë, ose si dritë."

“Mos i thuaj lamtumirë botës II”  është një udhëtim poetik që nuk kërkon zbukurime, por të vërteta të zhveshura deri në palcë. Në këto faqe, fjala nuk është thjesht fjalë: ajo është thikë që pret, plagë që dhemb, shpresë që merr frymë edhe në tym. Poezia e këtij libri nuk është për ata që duan t’i ikin dhimbjes, por për ata që guxojnë t’i ulen përballë, ta shohin në sy dhe ta kthejnë në art.

Çdo poezi është një pasqyrë ku lexuesi sheh jo vetëm poeten, por edhe veten. “Buka e thyer” nuk është veç metaforë e dashurisë që nuk ngjitet më, por kujtesë se gënjeshtra nuk mund të shndërrohet kurrë në të vërtetë.

“Fytyrat” shpalosin galerinë e maskave me të cilat jetojmë çdo ditë, ndërsa “Dashuria nuk ka çmim” na kujton se ajo nuk është kurrë mall për shitje. 

Në vargjet e “Tangos së ndjenjave” trishtimi dhe gëzimi vallëzojnë si dy partnerë të pandashëm, dhe “Zilia” na shfaq fytyrën më primitive të njeriut, atë që s’e duron dot dritën e tjetrit.

Por libri nuk është vetëm për “të hapur”  plagë. Është edhe për qëndresë, për këmbënguljen që pëshpërit: “Mos i thuaj lamtumirë botës” edhe kur gjithçka duket e humbur. Është për bukurinë e gruas që përshkruhet si “Mrekullia e mrekullive”, për nënën që ruan kujtimet në “Album”, për “Nusen mbi kalë” që nis një jetë të re, për “Pasionin” që djeg pa pyetur, dhe për “Falënderimin” e hidhur që kthehet në forcë.

